སྤོ་ཆོག་བསྡུས་པ།

༄༅། །སྤོ་ཆོག་བསྡུས་པ་བཞུགས་སོ།། 

༄༅། །གང་ལ་བྱ་ན། རྟེན་རྙིང་པ་ཤིག་ནས་གསར་དུ་བཞེངས་པ་དང་། གནས་ངན་པ་ནས་བཟང་བའི་སར་སྤོ་བ་རྣམས་ལའོ། །གང་གིས་བྱེད་ན། བསྐྱེད་རྫོགས་ཀྱི་ལྟ་དགོངས་དང་ལྡན་པའི་གང་ཟག་གིས་སོ། །དུས་ནམ་གྱི་ཚེ་ན། ཞིག་གསོའི་མཐུན་རྐྱེན་འཛོམས་ནས་གཟའ་ཚེས་དགེ་བའི་དུས་སུའོ། །ཚུལ་ཇི་ལྟར་བྱ་ན། །སྦྱོར་བ་སྙན་གསན་དབབ་པ། དངོས་གཞི་སྤོ་བའི་ཆོ་ག། །རྗེས་ཇི་ལྟར་བྱ་བའི་ཚུལ་བཅས་ཉིན་ཞག་བར་དུ་ཆོད་པའི་ཚུལ་གྱིས་སོ། །ཉིན་དང་པོ་སྙན་གསན་དབབ་པའི་ཆོ་ག་ནི། བདག་བསྐྱེད་གང་ལ་བརྟེན་པའི་མཆོད་གཏོར་དང་། རྟེན་རྙིང་པ་ལ་དབུལ་བྱའི་མཆོད་པ། ཆོས་སྐྱོང་མགོན་པོ་དང་གཞི་བདག་གི་གཏོར་མ་བཅས་བཤམ་སྟེ། ལས་གཞུང་གང་ལ་བརྟེན་པའི་བདག་བསྐྱེད་བཟླས་པ་ཡན་གྲུབ་རྗེས་གཏོར་མ་འབུལ། དེ་ནས་རྟེན་རྙིང་པ་ལ་དམིགས་བསལ་རྟེན་གང་ཡིན་གྱི་མཆོད་བསྟོད་བྱ་བའམ། ཡང་ན་སྤྱིར་བཏང་། རབ་འབྱམས་རྒྱ་མཚོ་དཔག་མེད་ན། །མཆོད་ཡོན་ཇི་སྙེད་ཡོད་པ་དང་། །བདག་གིས་གུས་པར་བཤམས་པ་འདི། །རྒྱལ་བ་སྲས་དང་བཅས་ལ་འབུལ། །ཨོཾ་སརྦ་ཏ་ཐཱ་ག་ཏ་ས་པཱ་རི་ཝ་རེ་ཨརྒྷཾ་པྲ་ཏིཙྪཾ་སྭཱཧཱ། དེ་བཞིན་དུ། མེ་ཏོག །བདུག་སྤོས། སྣང་གསལ། དྲི་ཆབ། ཞལ་ཟས། སིལ་སྙན་རྣམས་དང་། ཨརྒྷཾ་གི་གནས་སུ། པུཥྤེ་ནས་ཤཔྟའི་བར་རྣམས་བཅུག་པས་མཆོད། བསྟོད་པ་ནི། མི་བསྐྱོད་རྡོ་རྗེ་ཡེ་ཤེས་ཆེ། །རྡོ་རྗེ་དབྱིངས་ནི་མཁས་པ་ཆེ། །རྡོ་རྗེ་གསུམ་མཆོག་དཀྱིལ་འཁོར་གསུམ། །རྡོ་རྗེ་དབྱིངས་ཁྱོད་ཕྱག་འཚལ་ལོ། །རྣམ་པར་སྣངམཛད་དག་པ་ཆེ། །རྡོ་རྗེ་ཞི་བ་དགའ་བ་ཆེ། །རང་བཞིན་འོད་གསལ་མཆོག་གི་མཆོག། སྟོན་མཛད་རྡོ་རྗེ་ཁྱོད་ཕྱག་འཚལ། །རིན་ཆེན་རྒྱལ་པོ་ཤིན་ཏུ་ཟབ། །རྡོ་རྗེ་ནམ་མཁའ་དྲི་མ་མེད། །རང་བཞིན་དག་པ་གོས་པ་མེད། །རྡོ་རྗེ་སྐུ་ཁྱོད་ཕྱག་འཚལ་ལོ། །རྡོ་རྗེ་བདུད་རྩི་རྒྱལ་པོ་ཆེ། །མི་རྟོག་ནམ་མཁའི་རྡོ་རྗེ་འཛིན། །ས་དང་ཕ་རོལ་ཕྱིན་པ་བརྙེས། །རྡོ་རྗེ་གསུང་ཁྱོད་ཕྱག་འཚལ་ལོ། །དོན་ཡོན་རྡོ་རྗེ་རྫོགས་སངས་རྒྱས། །བསམ་པ་ཐམས་ཅད་ཡོངས་རྫོགས་ཅན། །དག་པའི་ངོ་བོ་ཉིད་ལས་བྱུང་། །རྡོ་རྗེ་སེམས་དཔའ་ཁྱོད་ཕྱག་འཚལ། །ཞེས་བསྟོད་དོ། །དེའི་རྗེས་སུ་ཆོས་སྐྱོང་མགོན་པོ་དང་གཞི་བདག་གི་གཏོར་མ་རབ་གནས་ཀྱི་སྐབས་ལྟར་འབུལ་ནས། ཁམས་གསུམ་འདིར་ནི་མགོན་གང་ལ། །ཆེན་པོས་མཆོད་པར་བཞུགས་རྣམས་དང་། །ལྷ་དང་ཀླུ་དང་གནོད་སྦྱིན་དང་། །དྲི་ཟ་དང་ནི་ལྷ་མིན་དང་། །ཁྱད་པར་རྟེན་འདིའི་སྲུང་མ་སོགས། །དེ་དང་དེ་ལ་འདི་གསོལ་གྱི། །སེམས་ཅན་ཀུན་གྱི་དོན་གྱི་ཕྱིར། །རྟེན་ནི་ཞིག་རལ་རྙིང་པ་འདི། །ཞེས་སམ། ཡང་ན། བཞུགས་པའི་གནས་ནི་ངན་པ་འདི། །བཅོས་ཏེ་བཟང་པོར་བགྱི་ལགས་ན། །དེ་ཡང་སང་ཉིན་བགྱིད་འཚལ་བས། །གདན་ས་ཉེ་ལོགས་གནས་འདིར་བཞུགས། །ཀུན་གྱིས་རྗེས་སུ་གནང་བར་མཛོད། །ཁྱེད་ཀྱིས་བཟོད་ཅིང་གནང་བ་ན། །བགྱི་སྟེ་གཞན་དུ་མ་ཡིན་ནོ། །རྨི་ལམ་ལ་སོགས་མཚན་མ་ཡི། །རྗེས་སུ་གནང་བར་མཛད་དུ་གསོལ། །ཞེས་འདོད་དོན་གསོལ་ནས། དེ་ཡང་སང་ཉིནསྤོ་ཆོག་པའི་སྙན་གསན་རབ་གནས་ཀྱི་སྟ་གོན་བཞིན་ལས། རབ་གནས་ཞེས་པའི་ཚིག་ལ་སྤོ་ཆོག་ཅེས་སྦྱར་བའི་ཁྱད་པར་ཙམ་སྟེ། ལྕེ་ཧཱུཾ་ལས་རྡོ་རྗེར་གྱུར། དྲིལ་གསིལ་བཅས། དག་པའི་རྡོ་རྗེ་བཅོམ་ལྡན་འདས། །རིག་པའི་རྒྱལ་པོར་ག་འཚལ་བསྟོད། །རྡོ་རྗེ་འཛིན་པ་བདག་གིས་ནི། །ཇི་ལྟར་ནུས་པའི་ངེས་སྤྱོད་ཀྱིས། །སྐུ་གསུང་ཐུགས་ཀྱི་རྟེན་འདི་རྣམས། །སང་ནི་སྤོ་ཆོག་བགྱི་བར་འཚལ། །སློབ་མར་རྣམས་ལ་བརྩེ་ཕྱིར་དང་། །ཁྱེད་རྣམས་ལ་ཡང་མཆོད་པའི་ཕྱིར། །བཅོམ་ལྡན་འདས་ལ་གུས་བདག་ལ། །རྗེས་སུ་གནང་བར་མཛད་པར་རིག། །སངས་རྒྱས་རྣམས་ནི་དགོངས་སུ་གསོལ། །བྱང་ཆུབ་སེམས་དཔའ་དགྲ་བཅོམ་དང་། །གང་ཡང་གསང་སྔགས་ལྷ་རྣམས་དང་། །འཇིག་རྟེན་སྐྱོང་བའི་ལྷ་ཚོགས་ནི། །རྫོགས་སངས་རྒྱས་ཀྱི་བསྟན་པ་ལ། །དགའ་དང་རྡོ་རྗེའི་སྤྱན་མངའ་བ། །བདག་དང་སློབ་མར་བཅས་པ་ལ། །ཐུགས་བརྩེ་ཉེ་བར་བཟུང་ནས་སུ། །ཐུགས་རྗེ་ལྡན་རྣམས་སྤོ་ཆོག་མཛོད། །ཅེས་ལན་གསུམ་བརྗོད་དེ་གནང་བར་བྱིན་པར་བསམ། དེ་ནས་བདག་བསྐྱེད་མཇུག་སྡུད་སོགས་བྱའོ། །གཉིས་པ་དངོས་གཞི་ནི། བཅས་ཤོམ་སྔར་བཞིན་ལས། རྟེན་བསྐྱེད་ལས་གཞུང་གང་ལ་བརྟེན་པ་དེའི་མཆོད་པ་གསར་དུ་བཤམ། །མེ་ལོང་གཡའ་དག་པ་ཞིག་དང་དེའི་ཕྱི་འདྲིལ་དར་སེར་པོ་བཅས་འདུ་བྱས་ལ། ཆོ་ག་སྔར་བཞིན་བདག་བསྐྱེད་གཏོར་བསྔོ་དང་བཅས། རྟེན་རྙིང་པར་མཆོད་པ། ཆོས་སྐྱོང་དང་གཞི་བདག་གི་གཏོར་མ་འབུལ་བ་བཅས་གྲུབ་ནས། །འདོད་གསོལ་སྔར་བཞིན་ལས་སང་ཞེས་པ་ད་ལྟ་ཞེས་དང་།
།རྨི་ལམ་ལ་སོགས་ཞེས་པའི་ཚབ་ཏུ། ཐུགས་རྗེ་མངའ་བས་ཅི་ནས་ཀྱང་། ཞེས་སྦྱར་བའི་ཁྱད་པར་ཙམ་དང་། སྙན་གསན་དབབ་པ་ཡང་རབ་གནས་དངོས་གཞི་ལྟར་ལས། རབ་གནས་ཞེས་པའི་ཚིག་ལ་སྤོ་ཆོག་ཅེས་སྦྱར་བའི་ཁྱད་པར་ཙམ་མོ། །དེ་ནས་སྤོ་གཞི་མེ་ལོང་དང་རྟེན་ལ་ཁྲུས་གསོལ་བྱ། རྟེན་མེ་ལོང་དུ་འཆར་བ་ལ་དམིགས་ཏེ། ལས་ཆུས་བསངས། ཨོཾ་སྭ་བྷ་ཝས་སྤོ་གཞི་མེ་ལོང་སྦྱངས། སྟོང་པའི་ངང་ལས། མེ་ལོང་དྭངས་མའི་གཞིར་རྟེན་རྣམས་སྐད་ཅིག་གིས་ལས་གཞུང་གང་ཡིན་གྱི་ལྷར་བསྐྱེད་མངོན་རྟོགས་ནས་བཟུང་། སྤྱན་འདྲེན་གྱི་བར་སྔོན་དུ་བཏང་ནས། ཛཿཧཱུྃ་བཾ་ཧོ༔ རྟེན་རྙིང་པའི་དམ་ཡེ་དང་བཅས་ལྷན་ཅིག་རྟེན་མེ་ལོང་གི་གཟུགས་བརྙན་དུ་བསྐྱེད་པ་དང་གཉིས་སུ་མེད་པར་གྱུར། ཞེས་བརྗོད་དེ། ཡི་གེ་བརྒྱ་པས་ནོངས་བཤགས་དང་། འདིར་ནི་གཟུགས་བརྙན་ལྷན་ཅིག་ཏུ། །སྲི་ཞུའི་བྱ་བ་མ་རྫོགས་བར། །འགྲོ་བའི་དོན་དུ་བཞུགས་ནས་ཀྱང་། །མཆོག་རྣམས་སྦྱིན་པར་མཛད་དུ་གསོལ། །ཨོཾ་སུ་པྲ་ཏིཥྛ་བཛྲ་ཡེ་སྭཱཧཱ། ཞེས་བརྗོད་དེ་མེ་ཏོག་འཐོར། དེ་ནས་མེ་ལོང་དུ་སྤོས་པའི་རྟེན་དེ་ལ་ལས་གཞུང་སོ་སོའི་མཆོད་བསྟོད་བྱ། ཡེ་དྷརྨས་འབྲུ་ལ་བསྔགས་ཏེ་རྟེན་གྱི་བཀྲ་ཤིས་རྒྱས་བསྡུས་གང་རུང་བརྗོད། དེ་ནས་རྗེས་ཆོག་དང་བདག་བསྐྱེད་བསྡུ་བ་སོགས་བྱའོ།། གསུམ་པ་རྗེས་ལ་ཇི་ལྟར་བྱ་བའི་ཚུལ་ནི། མེ་ལོང་གི་རྟེན་དར་སེར་པོས་བསྒྲིལ་ཏེ་རྒྱབ་ཏུ་རྒྱས་གདབ། དབུ་ཞབས་མ་ལོག་པར་རྟེན་གྲལ་དུ་འཇོག་སྟེ་མཆོད་པ་ཕུལ། སླར་རྟེན་གསར་པ་གྲུབ་སྐབས་རབ་གནས་ཀྱི་ཡེ་ཤེས་པ་བསྟིམ་པའི་སྔོན་དུ་རྒྱ་བཀྲོལ་ཏེ་ཞལ་ཕྱེ། ཛ༔ཧཱུྃ་བཾ་ཧོ༔ ཡེ་ཤེས་པ་དང་ལྷན་ཅིག་རྟེན་རྙིང་པའི་དམ་ཡེ་དང་བཅས་རྟེན་གྱི་དམ་ཚིག་པ་དང་གཉིས་སུ་མེད་པར་གྱུར། ཞེས་བརྗོད་དགོས་པའི་དམིགས་བསལ་ཙམ་མོ། །དེ་ཡང་རྣལ་འབྱོར་པ་རྟོགས་པ་མཆོག་དང་ལྡན་ན་རྟེན་རྙིང་པའི་དམ་ཡེ་ལུས་ལ་སྤོ་བ་ཡང་དུས་འཁོར་ལས་གསུངས་སོ། །ཞེས་སྒྲུབ་སྡེའི་སློབ་དཔོན་ཆེན་པོ་ཡོན་ཏན་འོད་ཀྱི་བཀའ་བཞིན་དགེ་རིན་པས་སོ།། །།